b"\n_START_ARTICLE_\nRecinte fortificat de Palau del Vidre\n_START_SECTION_\nHist\xc3\xb2ria\n_START_PARAGRAPH_\nEn un origen el poble era una vil\xc2\xb7la romana, de la qual es conserva el nom: Securinianum (que hauria donat Suriny\xc3\xa0). Aquest nom va conviure amb el de Palatium Rdegarium (Palau Rotger) al llarg del segle X, fins que, a partir del 1028 ja apareix nom\xc3\xa9s com a Palau o com a Palau Rotger, en diferents formes llatinomedievals: Palatium, Palad, Palaz. Palats, fins que el 1358 ja est\xc3\xa0 documentada com a Palau._NEWLINE_L'esgl\xc3\xa9sia d'Elna hi posse\xc3\xafa diversos alous, per\xc3\xb2 el comte de Rossell\xc3\xb3 Gausfred III infeud\xc3\xa0 Palau a Bernat de Montesquiu, cos\xc3\xad seu. El 1172 Palau consta com a castell, quan el comte Girard II, fill de Gausfred III, ced\xc3\xad Palau, el seu territori i tots els seus drets i jurisdiccions als templers de la Comanda del Mas D\xc3\xa9u. En dissoldre's l'Orde del Temple, la possessi\xc3\xb3 pass\xc3\xa0 a mans dels hospitalers, i encara el 1789 en tenia la comanda l'Orde de Malta._NEWLINE_Al segle\xc2\xa0xv es desenvolup\xc3\xa0 a Palau una important ind\xc3\xbastria del vidre, l'amo de la qual era el 1465 el donzell Ramon de Vivers. Fou el moment en qu\xc3\xa8 es comen\xc3\xa7a a ajuntar del Vidre al nom de la poblaci\xc3\xb3, Palau.\n_START_SECTION_\nCaracter\xc3\xadstiques\n_START_PARAGRAPH_\nEl recinte fortificat era for\xc3\xa7a arrodonit, oblong, amb angles suaus. Fa aproximadament 100 metres d'est a oest, per uns 70 de nord a sud. No s'ha conservat el portal principal d'entrada, que s'endevina on era, a migjorn, per\xc3\xb2 als costats nord i est \xc3\xa9s on resten panys de mur de for\xc3\xa7a consideraci\xc3\xb3._NEWLINE_A l'interior del recinte encara hi havia el Castell, del qual es conserven poques restes. Una d'elles, l'actual esgl\xc3\xa9sia parroquial, que fou erigida aprofitant una de les sales del castell."